text: Bomme ved motorvejsgrænsen
  09 august 2011 kl. 06.42
  Nu kommer der bomme ved motorvejsgrænsen. Men de har ikke noget med den nye grænsekontrol at gøre, oplyser Skat og Vejdirektoratet.
  Det er nemlig en gammel beslutning, der nu skal udføres.
  - Det er et projekt fra 2008 udsprunget af et ønske fra Skat om en mere trafiksikker og bedre måde at lave stikprøvekontroller på, siger Erling Andersen, der er direktør i Skat med told som sit ansvarsområde, til Flensborg Avis.
  Arbejdet med at sætte bomme op går igang i denne måned.
  Bilernes hastighed bliver for fremtiden via flere lyssignaler sat ned, og ved bommene kan enkelte køretøjer ledes ind til siden og undersøges nærmere, når der er stikprøvekontrol.
  